**Bratislavan yökerhoammuskelu 2022** tapahtui Slovakian pääkaupungissa 12. lokakuuta 2022. Ammuskelussa kuoli kaksi, minkä lisäksi yksi haavoittui. Tapahtuman katsottiin olevan terrori-isku seksuaali- ja sukupuolivähemmistöjä vastaan.

Tapahtumien kulku
-----------------

Tepláreň-yökerhon, jossa ammuskelu tapahtui, turvakameroiden mukaan täysin mustiin sonnustautunut nuori mies saapui kasvomaski naamallaan yökerhoon kello 18.35 ja piiloutui sen jälkeen alkuovelle noin puoleksi tunniksi. Ammuskelu alkoi noin kelo 19.00.

Hälytysajoneuvojen saavuttua paikalle kaksi ihmistä todettiin kuolleiksi ja yksi vietiin sairaalaan haavoittuneena, mutta vakaassa tilassa. Poliisi sulki lähialueen tiet ja aloitti tekijän etsinnän helikopterilla. Poliisi tiedotti rikoksesta sosiaalisessa mediassa 19.48 mainiten, että tekijää ei ole vielä saatu kiinni, eli ihmisten tulisi pysyä varuillaan.

Tutkinta
--------

Poliisi ei aluksi nimennyt mitään tiettyä motiivia teolle. Kaksi päivää myöhemmin viranomaiset kuitenkin ilmoittivat, että tekoa on alettu tutkimaan viharikoksena, joka saatettaisiin myöhemmin määritellä uudelleen terroriteoksi.

Tekijä, tekoväline ja motiivi
-----------------------------

Tekijäksi tunnistettiin 19-vuotias Juraj Krajčík, joka oli aseistautunut lasertähtäimellä varustetulla pistoolilla. Hän twiittasi teoistaan sanoen, ettei katunut mitään ja pitää tekoaan hauskana. Lisäksi hän julkaisi kuvia 4chan-sivustolle.

Ammuskelun jälkeen Krajčík palasi kotiinsa, jossa hänellä puhkesi riita vanhempiensa kanssa. Kesken riidan Krajčík veti esiin aseensa, jätti vanhemmilleen hyvästelyviestinsä ja lähti. Koska vanhemmat eivät raportoineet tätä poliisille, heidän osallisuuttaan iskuun alettiin tutkia kyvyttömyytenä estää todennäköinen rikos. Tämä johtui siitä, että poliisi päätti alkaa tutkia tekoa terrori-iskuna. Krajčík teki itsemurhan pian tekonsa jälkeen ja hänen ruumiinsa löydettiin seuraavana päivänä.

Krajčík oli kirjoittanut manifestin, jossa hän haaveili paitsi HLBT-ihmisten myös juutalaisten ja tummaihoisten kansanmurhasta.

Reaktioita
----------

Slovakian presidentti Zuzana Čaputová tuomitsi iskun ja vetosi maan poliitikkoihin, etteivät nämä levittäisi vihaa. Hän myös esitti osanottonsa maan HLBT-yhteisöön kuuluville.

Slovakian pääministeri Eduard Heger sanoi tekijän olevan "radikalisoitunut teini" sanoen lisäksi, että "millekään valkoisen ylivallan, rasismin ja eri ihmisryhmiä, mukaan lukien HLBT-yhteisöä, vastustaville ääriliikkeen muodoille ei ole mitään sijaa".

Tšekin pääministeri Petr Fiala esitti suruvalittelunsa uhrien omaisille. Myös Euroopan komission puheenjohtaja Ursula von der Leyen yhtyi suruvalitteluihin lisäten, että "meidän tulee suojella seksuaali- ja sukupuolivähemmistöjä".

Lähteet
-------

1. 1 2 3 4  Slovakia: Two dead after shooting outside LGBT bar *BBC News*.  13.10.2022. Viitattu 27.9.2023. (englanniksi)
2. 1 2  Bratislava shooting reclassified as terrorism *The Slovak Spectator*.  18.10.2022. Viitattu 27.9.2023. (englanniksi)
3. ↑  Zamaskovaný vrah pozoroval svoje obete desiatky minút. Zastrelil ich zbraňou, ktorú mal vybavenú laserom *HNonline.sk*.  13.10.2022. Viitattu 27.9.2023. (slovakiksi)
4. ↑  Streľba v centre Bratislavy si vyžiadala dve obete, páchateľ je mŕtvy *Pravda.sk*.  12.10.2022. Viitattu 27.9.2023. (slovakiksi)
5. 1 2  Útočníka zo Zámockej našli mŕtveho, k streľbe sa prihlásil na Twitteri, pár hodín predtým zverejnil manifest proti židom a LGBTI *Denník N*.  13.10.2022. Viitattu 27.9.2023. (slovakiksi)
6. 1 2 3  'Radicalised teenager' killed two outside Slovakia gay bar - PM *Reuters*.  13.10.2022. Viitattu 27.9.2023. (englanniksi)
7. ↑  Vyšetrovateľ NAKA zmení právnu kvalifikáciu *Denník N*.  14.10.2022. Viitattu 27.9.2023. (slovakiksi)
8. 1 2 3  The Sacramento Dildo Saleswoman Behind A Neo-Nazi Network Advocating For Mass Shootings *HuffPost*.  3.3.2023. Viitattu 27.9.2023. (englanniksi)
9. ↑  Český premiér Petr Fiala vyjadril sústrasť *Denník N*.  13.10.2022. Viitattu 27.9.2023. (slovakiksi)
10. ↑  Šéfka eurokomisie Ursula von der Leyenová *Denník N*.  13.10.2022. Viitattu 27.9.2023. (slovakiksi)